আল-ফাররা

**আল-ফাররা** ছিলেন একজন প্রসিদ্ধ আরবি ব্যাকরণবিদ ও আরবি ভাষাবিদ। তাঁর পুরো নাম ছিল **আবু জাকারিয়া ইয়াহইয়া ইবনে জিয়াদ ইবনে আব্দুল্লাহ ইবনে মনসুর আল-দাইলামি আল-ফাররা** ( আরবি: أبو زكريا يحيى بن زياد بن عبد الله بن منصور الدَّيْلميّ الفراء)।  তিনি দাইলামীয় বংশোদ্ভূত একজন প্রখ্যাত আলেম ও আল-কিসাইর প্রধান শিষ্য ছিলেন। কুফার আরবি ভাষাবিদদের মধ্যে তিনিই সর্বাধিক প্রসিদ্ধ ছিলেন। মুহাম্মদ ইবনুল জাহম ইবনে কুতব বর্ণনা করেন যে,**** আল-ফাররা সুরেলা বাকশৈলী ও শুদ্ধ আরবি, বিশেষত বেদুইনদের ভাষা ও তাদের প্রবাদ-প্রবচন সম্পর্কে গভীর জ্ঞানের অধিকারী হওয়ার কারণে হারুন অর-রশিদের দরবারে বিশেষভাবে সম্মানিত ছিলেন। তিনি মক্কা যাত্রার পথে ৮২২ সালে (২০৭ হি.) ষাট বা সাতষট্টি বছর বয়সে মৃত্যুবরণ করেন।** **

## জীবনী
আবু জাকারিয়া ইবনে জিয়াদ আল-ফাররা কুফা শহরে জন্মগ্রহণ করেন। তাঁর পরিবার মূলত ইরানের দাইলামীয় বংশোদ্ভূত ছিল। তিনি বানু মিনকার গোত্রের একজন মাওলা (অনুগত/মিত্র) হিসেবে পরিচিত ছিলেন। সালামা ইবন আসিম উল্লেখ করেন যে, তাকে আল-আবসি নামেও ডাকা হতো। এর দ্বারা জানা যায়, তিনি বানু আবস গোত্রের সঙ্গেও সম্পর্কিত ছিলেন। আবু আব্দুল্লাহ ইবনে মুকলা দাবি করেন যে, আল-ইউসুফি  তাকে ইয়াহইয়া ইবন জিয়াদ ইবন কাওয়ী-বাখত  ইবনে দাওয়ার ইবন কুদানা নামে উল্লেখ করেন।   

আল-ফাররার জীবনের প্রধান তথ্যসমূহ জানা যায় বিখ্যাত ভাষাবিদ আবুল আব্বাস সা'লাবের বর্ণনা থেকে। তিনি আহমদ ইবনে ইয়াহইয়ার উদ্ধৃতি দিয়ে বলেন: “যদি কোনো ভাষাগত অভিব্যক্তি অর্থকে নষ্ট করে দেয়, তবে তা বেদুইন আরবদের ভাষা নয় (বিশুদ্ধ নয়)। আল-ফাররা শুদ্ধভাবে ভাষা ব্যবহার করেন এবং তিনি আরবি ভাষা ও ব্যাকরণের ভিত্তি আরবদের কথ্যভাষার উপর স্থাপন করেছিলেন। তিনি (আল-ফাররা) বলতেন: যখন কোনো বাক্য অর্থের সঙ্গে সামঞ্জস্যপূর্ণ হয়, তখন সেই বাক্য সঠিক। ইমাম সিবাওয়েহ ভুল করেন, কারণ তার শব্দমূলভিত্তিক গবেষণা মরুভূমির আরবদের (বেদুইনদের) ভাষা ও তাদের মৌখিক ঐতিহ্যের উপর প্রতিষ্ঠিত নয়। তিনি তাদের মুখের ভাষা ও কবিতা সম্পর্কে যথেষ্ট জ্ঞান রাখেননি। বরং তিনি শহুরে আরবদের কবিতা এবং প্রাচীন শাসকদের কবিতার উপর নির্ভর করে ভাষার ব্যাখ্যা করেছেন এবং সেই ব্যাখ্যাকে অর্থের সঙ্গে প্রয়োগ করেছেন।” এভাবে দেখা যায়, আল-ফাররা আরবি ব্যাকরণকে ব্যাখ্যা করার ক্ষেত্রে বেদুইন আরবদের বাস্তব কথ্য ভাষাকে বিশেষ গুরুত্ব দিতেন। আরো বলা হয়, তাকে “ফাররা” নামে ডাকার কারণ হলো, তিনি মুক্তভাবে কথা বলতেন এবং নিজের মতামত স্পষ্টভাবে প্রকাশ করতেন। তিনি কুফার ব্যাকরণবিদদের সাথে পরিচিত ছিলেন, বিশেষ করে আল-কিসাঈর পরবর্তী যুগের পণ্ডিতদের সঙ্গে। আল-ফাররা আল-কিসাঈর মতবাদ অনুসরণ করেন এবং তার শিক্ষাকে গ্রহণ করেন। কুফার ভাষাবিদরা দাবি করেন যে, তিনি বিখ্যাত ভাষাতাত্ত্বিক ইউনুস ইবনে হাবিবের  কাছ থেকেও অনেক কিছু গ্রহণ করেন। তবে বসরার ভাষাবিদরা এই দাবিকে অস্বীকার করেন। ব্যক্তিগত জীবনে তিনি কথা বলতে খুবই পছন্দ করতেন; কিন্তু একই সঙ্গে তিনি ছিলেন নির্জনপ্রিয় ও ধার্মিক স্বভাবের মানুষ। তিনি সিবাওয়াইহের শিক্ষার প্রতি গভীর অনুরাগী ছিলেন এবং তার তত্ত্বাবধানে বহু লেখা রচনা করেন। তার গ্রন্থ *আল-হুদুদে* তিনি দার্শনিক পরিভাষাও ব্যবহার করেছেন, যা আল-ফাররার বুদ্ধিবৃত্তিক ও বিশ্লেষণধর্মী চিন্তার পরিচয় দেয়।

সালাব বর্ণনা করেন, যে আল-ফাররা উমর ইবন বুকাইরের ঘনিষ্ঠ বন্ধু ছিলেন। ইবনে বুকাইর খলিফা আল-মামুনের প্রভাবশালী উজির হাসান ইবনে সাহলের শিক্ষক ছিলেন।  আল-ফাররা সাধারণত নিজের বাড়ির পাশের মসজিদে পাঠদান করতেন। একসময় ‘উমর ইবন বুকাইর তাঁর কাছে এসে কুরআনের তাফসির ও ব্যাখ্যা সংক্রান্ত পরামর্শ চান, যাতে তিনি উজিরকে কুরআনের তাফসির সঠিকভাবে শেখাতে পারেন। এই অনুরোধের পরিপ্রেক্ষিতে আল-ফাররা তাঁর বিখ্যাত গ্রন্থ “মা‘আনিল কুরআন” শিক্ষার্থীদের মাধ্যমে লিখিয়ে নেন। পরবর্তীতে খলিফা আল-মামুনের অনুরোধে তিনি "*কিতাব আল-হুদুদ"* নামে আরেকটি গুরুত্বপূর্ণ গ্রন্থ রচনা করেন। এই গ্রন্থে কবিতা ও আরবি ব্যাকরণের বিভিন্ন শ্রেণিবিন্যাস নিয়ে আলোচনা করা হয়েছে। এই প্রকল্পটির উদ্দেশ্য ছিল বিখ্যাত ব্যাকরণবিদ আল-কিসাঈর ছাত্রদের শিক্ষাদান করা। এই কাজ সম্পন্ন করতে মোট ষোল বছর সময় লাগে। এই দীর্ঘ সময়ে একজন মুয়াজ্জিন কুরআন তিলাওয়াত করে শোনাতেন এবং তিনি সেই তিলাওয়াতের ব্যাখ্যা ও বিশ্লেষণ করতেন। এভাবে তিনি সম্পূর্ণ কুরআনের ব্যাখ্যা করেন। দীর্ঘ সময় ধরে চলতে থাকা এই পাঠে ধীরে ধীরে অধিকাংশ ছাত্র আগ্রহ হারিয়ে ফেলে এবং শেষ পর্যন্ত মাত্র দুজন ছাত্র উপস্থিত থাকত। তবুও আল-ফাররা তাঁর ব্যাখ্যা ও নির্দেশনা চালিয়ে যান।

সে সময় বই ছাড়া সরাসরি মৌখিকভাবে শিক্ষা প্রদান করা অসাধারণ স্মৃতিশক্তির প্রমাণ হিসেবে বিবেচিত হতো এবং এটিকে একজন মহান আলেমের অন্যতম লক্ষণ ধরা হতো। সালাব উল্লেখ করেন, আল-ফাররাকে জীবনে মাত্র একবার বই হাতে দেখা গিয়েছিল এবং তা ছিল *মুলাজিম* অধ্যায়ের একটি পাণ্ডুলিপি থেকে তাঁর নিজস্ব শ্রতিলিখন নেওয়ার সময়।

ইতিহাসবিদ ওয়াকিদি আল-ফাররার প্রতিবেশী ছিলেন। তিনি লক্ষ্য করেন যে, আল-ফাররা তাঁর সাহিত্যিক বক্তৃতা ও শ্রুতিলিখনের সময় বিশেষভাবে দার্শনিক পরিভাষা ব্যবহার করেন। 

আল-ফাররা জীবনের বেশিরভাগ সময় বাগদাদে কাটান। তিনি অত্যন্ত সংযমী ও মিতব্যয়ী জীবনযাপন করতেন। এমনকি অনেক সময় অভুক্ত থাকলেও তিনি সে বিষয়ে তেমন উদ্বিগ্ন হতেন না। প্রতি বছর তিনি প্রায় চল্লিশ দিন তাঁর জন্মস্থান কুফা শহরে কাটাতেন এবং শিক্ষকতা থেকে যে উল্লেখযোগ্য বিনিময় পেতেন, তার বেশিরভাগই নিজের লোকদের মধ্যে বণ্টন করে দিতেন।

তাঁর পিতা জিয়াদ আবি সারওয়ানের বিরুদ্ধে যুদ্ধে একটি হাত হারান। আবি সারওয়ান ছিলেন বানু আবস গোত্রের একজন মাওলা। বিখ্যাত গ্রন্থপঞ্জিকার লেখক ইবনে নাদিম উল্লেখ করেন যে, আল-ফাররার ঘনিষ্ঠ সহচরদের মধ্যে ইবনে কাদিম ও সালামা ইবন আসিম উল্লেখযোগ্য ছিলেন। জীবনের শেষ সময়ে যখন তাঁর মানসিক অবস্থা দুর্বল হয়ে পড়ে, তখন সালামা ইবনে আসিম তাঁর পাশে ছিলেন।  

অন্যদিকে আল-সুয়ুতি যেসব ব্যক্তিকে আল-ফাররার বাণী উদ্ধৃতকারী হিসেবে তালিকাভুক্ত করেছেন, তাদের মধ্যে ছিলেন কাইস ইবন আল-রাবি, মান্দাল ইবন আলি আল-কিসাঈ, সালামা ইবনে আসিম ও মুহাম্মদ ইবন জাহম আল-সামারি। এদের মধ্যেই কেউ কেউ তাঁর রচিত গ্রন্থগুলো পরবর্তী প্রজন্মের কাছে পৌঁছে দেন।

সালামা ইবন আসিম বলেন যে, আবু হানিফা দিনাওয়ারির উদ্ধৃত করা কয়েকটি পংক্তির মাধ্যমে আল-তুয়ালই তার একমাত্র অবশিষ্ট কবিতাটি সংরক্ষণ করেন:

## রচনাবলী
সুয়ুতী তাঁর এগারটি রচনা নথিভুক্ত করেছেন; ইবনে নাদিম তেরটি এবং ইবনে খাল্লিকান ও ইয়াকুত প্রত্যেকে তাঁর নামে সতেরটি রচনা উল্লেখ করেন। ধারণা করা হয়, তালিকাভুক্ত কিছু নাম তাঁর বৃহৎ রচনা *কিতাব আল-হুদুদেরই* কোনো অধ্যায় হতে পারে। সব মিলিয়ে বলা হয় যে, তাঁর রচনাবলী প্রায় তিন হাজার পাতার সমান ছিল। এসবের মধ্যে কিছু রচনা হারিয়ে গেছে এবং কিছু কেবল পাণ্ডুলিপির আকারে রক্ষিত আছে।

* *আলাত আল-কিতাব* *(*হারানো*)* 

* *আল-আইয়াম ওয়াল লায়ালি ওয়ান-নাহার* (প্রকাশিত) 

* *আ-জামা ওয়াল তাসনিয়া ফিল কুরআন* (হারানো*)*

* কিতাব আল-হুদুদ (হারানো): এটি খলিফা আল-মামুনের অনুরোধে লেখা হয় এবং খলিফার সচিবদের সহায়তায় প্রায় ২০৪ হিজরি / ৮১৯ খ্রিস্টাব্দে সংকলিত হয়। আল-মামুন নির্দেশ দেন যে, এই কাজটি যেন তার রেজিস্টারে সংরক্ষিত থাকে। ইবনে নাদিমের মতে, এতে ৪৫টি অধ্যায় ছিল; সুয়ুতির মতে ৪৬টি অধ্যায় এবং আল-যুবায়দির মতে ৬০টি অধ্যায়। ইবনে নাদিমের “ফিহরিস্তে" গ্রন্থটির একটি সূচিপত্রও উল্লেখ আছে।
* *হুরুফ আল-মু‘জাম:* (হারানো) ইবনে রশিক এটি উদ্ধৃত করেছেন।
* *আল-ফাখির ফি আল-আমসাল*: এর একটি পাণ্ডুলিপি ইস্তাম্বুলের ফাতিহ গ্রন্থাগারে সংরক্ষিত আছে (পাণ্ডুলিপি নং ৪০০৯)। এখনো মুদ্রিত হয়নি।
* *ফাআলা ওয়া আফআলা*: সম্ভবত এটি আল-হুদূদ গ্রন্থের একটি অধ্যায় ছিল। সুয়ূতি তাঁর আল-মুযহির গ্রন্থে এটি উদ্ধৃত করেছেন। (হারানো)
* *লুগাত আল-কুরআন*  (হারানো)
* *আল-মুযাক্কার ওয়াল-মুয়ান্নাস* (মুদ্রিত)
* *আল-মুশকিল আস-সাগীর* : এতে কুরআনের দ্ব্যর্থবোধক বা জটিল অভিব্যক্তি আলোচনা করা হয়েছে। (হারানো) 
* *আল-মুশকিল আল-কাবীর* (হারানো) 
* *আল-মাসাদির ফি আল-কুরআন* (হারানো) 

* *মা‘আনি আল-কুরআন:* এটি তাঁর সবচেয়ে গুরুত্বপূর্ণ গ্রন্থ হিসেবে বিবেচিত হয়। তাঁর বন্ধু উমর ইবন বুকায়েরের পরামর্শে তিনি এই গ্রন্থ রচনা শুরু করেন। তিনি সম্পূর্ণ গ্রন্থটি তিন বছরের মধ্যে (২০২–২০৪ হিজরি / ৮১৭–৮১৯ খ্রিস্টাব্দ) সমাপ্ত করেন। উল্লেখযোগ্য যে, তিনি পুরো বইটি স্মৃতি থেকে মুখে বলে বলে লিখিয়েছেন।পরবর্তীতে এই গ্রন্থের সমালোচনা ও খণ্ডন করে ইবন দুরস্তাওয়াইহ একটি পৃথক গ্রন্থ রচনা করেন। বিখ্যাত পণ্ডিত আল-দিনাওয়ারী এই কাজটির একটি সংক্ষিপ্ত সংস্করণ প্রস্তুত করেছেন। গ্রন্থটি পরবর্তীতে অনেক বার মুদ্রিত হয়েছে। 

* *আল-মাকসুর ওয়াল-মামদুদ* *(*মুদ্রিত) 
* *কিতাব আন-নাওয়াদির (হারানো)* 
* *আল-ওয়াকফ ওয়াল-ইবতিদা (হারানো)* 
* *কিতাব আল-মুলাজিম*:  এটি সম্ভবত আল-হুদুদ গ্রন্থের একটি অধ্যায়ের শিরোনাম।
* *কিতাব আল-ওয়াও* (হারানো)
* *কিতাব ইয়াফিʿ ওয়া ইয়াফাʿ*: ইয়াকুত আল-হামাবি একে কিতাব ইয়াফিʿ ওয়া ইয়াফিʿ নামে উল্লেখ করেছেন। 
* *কিতাব আল-বাহা ফি মা তালহানু ফিহি আল-আম্মা*: এটি আব্দুল্লাহ ইবনে তাহিরের জন্য লেখা হয়েছিল। (হারানো)
* *কিতাব ইখতিলাফ আহল আল-কুফা ওয়াল-বাসরা ওয়া আহল আশ-শাম ফি আল-মাসাহিফ* (হারানো)
* *মুশকিল আল-লুগাহ* (হারানো)

## টীকা


## তথ্যসূত্র


## গ্রন্থপঞ্জি

* 
* 
* 
* 
* 
* 
* 

বিষয়শ্রেণী:৮২২-এ মৃত্যু
বিষয়শ্রেণী:আরবি ব্যাকরণ